Канцэртгебаў — Вікіпэдыя

# Канцэртгебаў

### Зьвесткі зь Вікіпэдыі — вольнай энцыкляпэдыі.

Канцэртгебаў

Канцэртгеба́ў (па-нідэрляндзку — Concertgebouw, літаральна — “збудаваньне для канцэртаў”) — буйная канцэртная заля ў Амстэрдаме, Нідэрлянды. Вядомая сваёй цудоўнай акустыкай, дзякуючы якой зьяўляецца адной з трох найлепшых заляў у сьвеце для сымфанічнай музыкі (іншыя дзьве — Symphonic Hall у Бостане, ЗША і Musikvereinsaal у Вене, Аўстрыя). Ужываецца пераважна для канцэртаў клясычнай музыкі, зрэдку — таксама для джазавых і фальклёрных выступаў. Залі з назвай “канцэртгебаў” ёсьць таксама ў іншых гарадах Нідэрляндаў і Бэльгіі, напрыклад — у Харлеме (Нідэрлянды), Бруге (Бэльгія).

## [рэдагаваць] Гісторыя

Канцэртгебаў быў пабудаваны ў 1888 годзе на праект архітэктара Адольфа Леанарда ван Гента. Падчас узьвядзеньня будынак знаходзіўся па-за межамі места, сёньня — у цэнтры гораду, побач з Музэем Ван Гога, Дзяржаўным мастацкім музэем (Rijksmuseum) і Музэем Стэдэляйк (Stedelijkmuseum). У 1980-я й 1990-я гады будынак быў у небясьпечным стане і зазнаў рэстаўрацыю, тады ж да яго была зробленая новая прыбудова з шкла й мэталу.

У гэтым будынку ўвесь час знаходзіцца сядзіба Каралеўскага аркестру Канцэртгебаў (Koninklijk Concertgebouworkest). За ўвесь час існаваньня аркестру толькі 6 асобаў былі ягонымі галоўнымі дырыжорамі:

1. Вілем Кес (1888 – 1895)
2. Вілем Мэнгельбэрг (1895 – 1945)
3. Эдуард ван Байнум (1945 – 1959)
4. Бэрнард Хайтынк (1959 – 1985)
5. Рыкарда Шайі (1985 – 2004)
6. Марыс Янсанс (ад 2004)

## [рэдагаваць] Сучаснасьць

У цяперашні час Канцэртгебаў інтэграваны ў канцэртнае жыцьцё Нідэрляндаў і сьвету. Акрамя ўласнага аркестру тут стала адбываюцца канцэрты Нідэрляндзкага філярманічнага аркестру. Зь беларускіх музыкантаў у апошнія некалькі гадоў тут выступалі: дырыжоры Аляксандар Анісімаў і Леў Лях, піяністкі Ганна Шыбаева і Ксенія Кузьменка, флейтыстка Даша Бельцюкова, віялянчэлісты Аляксей Кісялёў і Ўладзімер Сінькевіч.

### [рэдагаваць] Конкурс

Штогод у сакавіку ў Канцэртгебаў адбываецца нацыянальны конкурс выканаўцаў (Vriendenkrans concours). У ім могуць браць удзел ансамблі і салісты, якія йграюць на любых інструмэнтах, але не старэйшыя за 27 гадоў. Конкурс адбываецца ў 3 туры. Пераможцы, акрамя грашовай прэміі, атрымліваюць права на выступ у Канцэртгебаў у наступным пасьля конкурсу сэзоне.

## [рэдагаваць] Канцэртнае жыцьцё

Канцэрты адбываюцца амаль штодзённа, звычайна — некалькі разоў за дзень, у дзьвюх залях: Вялікая заля (Grote Zaal), зьмяшчальнасьць — 1974 месцаў, і Малая заля (Kleine Zaal), зьмяшчальнасьць — 438 месцаў. Найчасьцей канцэрты пачынаюцца а 20.15. Таксама выступы могуць пачынацца а 10.15, 12.30, 14.15, 16.15, 19.00. Цэны на квіткі вагаюцца ад €7,50 да €150.

### [рэдагаваць] Лянч-канцэрты

Штосераду ў адной з заляў Канцэртгебаў адбываецца бясплатны лянч-канцэрт. Яго працягласьць заўсёды паўгадзіны, пачатак — а 12.30.

### [рэдагаваць] Спрынт-квіткі

За 45 хвілінаў да пачатку любога канцэрту, пры наяўнасьці вольных месцаў, распачынаецца продаж спрынт-квіткоў (sprint-tickets), якія маюць права набыць асобы, маладзейшыя за 27 гадоў. У сэзоне 2006–2007 іх кошт складаў €7,50.

## [рэдагаваць] Вонкавыя спасылкі

Канцэртгебаў — сховішча мультымэдыйных матэрыялаў

- Сайт Канцэртгебаў (па-нідэрляндзку й па-ангельску)

Атрымана з «http://be-x-old.wikipedia.org../../../%D0%BA/%D0%B0/%D0%BD/%D0%9A%D0%B0%D0%BD%D1%86%D1%8D%D1%80%D1%82%D0%B3%D0%B5%D0%B1%D0%B0%D1%9E.html»

Катэгорыі: Канцэртныя залі | Амстэрдам

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- Català
- Deutsch
- English
- Español
- فارسی
- Suomi
- Français
- עברית
- Nederlands
- Русский